สรรพากรสร้างสำนึกเด็กไทยเสียภาษี
กรมสรรพากรเดินสายปลูกจึตสำนึกเด็กไทยโตขึ้นเสียภาษีให้ถูกต้อง หวั่นเรียนแบบผู้ใหญ่ที่ไม่ยอมจ่ายภาษีให้ประเทศ
9 ก.ค. 2553

กรมสรรพากรเดินสายปลูกจึตสำนึกเด็กไทยโตขึ้นเสียภาษีให้ถูกต้อง หวั่นเรียนแบบผู้ใหญ่ที่ไม่ยอมจ่ายภาษีให้ประเทศ
นายวินัย  วิทวัสการเวช  อธิบดีกรมสรรพากร กล่าวว่า กรมสรรพากรจัดกิจกรรมสร้างสรรค์สังคม  สโมสรภาษี เด็กดีทั่วไทย (RD Youth club) ปี 2 ภายใต้แนวคิด  เด็กทั่วไทยใส่ใจหน้าที่  โตขึ้นเป็นคนดี  เสียภาษีให้ชาติ  โดยมีวัตถุประสงค์เพื่อปลูกฝังให้เด็กและเยาวชนมีความรู้ ความเข้าใจที่ถูกต้องเกี่ยวกับภาษี
“ปัจจุบัน เราจะเห็นข่าวว่ามีผู้ใหญ่หลีกเลี่ยงภาษีในรูปแบบต่าง ๆ ทำให้ประเทศชาติเกิดความเสียหาย ซึ่งเป็นตัวอย่างที่ไม่ดีสำหรับเด็กและเยาวชน กรมสรรพากรเชื่อว่าการจะแก้ปัญหาดังกล่าวให้หมดไปจากประเทศได้นั้น  จะต้องเริ่มต้นปลูกฝังคุณธรรม และจิตสำนึกรับผิดชอบต่อประเทศกันตั้งแต่วัยเด็ก   ดังนั้นโครงการ สโมสรภาษี  เด็กดีทั่วไทย (RD Youth club)   ของเรา  จึงมีแนวความคิดที่จะช่วยปลูกฝังความสำนึกรับผิดชอบ และรู้หน้าที่ของพลเมืองที่ดีให้กับเยาวชนตั้งแต่ระดับประถมศึกษา ซึ่งเป็นวัยที่กำลังเติบโต และกำลังเรียนรู้สิ่งต่าง ๆ เมื่อโตขึ้นจะได้เป็นพลเมืองที่ดีของประเทศ มีคุณธรรม มีจิตสำนึกรับผิดชอบต่อประเทศ ไม่หลีกเลี่ยงการเสียภาษีไม่คดโกงประเทศชาติ ” นายวินัย กล่าว
อธิบดีกรมสรรพากร  กล่าวว่า  “ กิจกรรม  สโมสรภาษี เด็กดีทั่วไทย (RD Youth club) ในปีที่ผ่านมาได้รับการตอบรับเป็นอย่างดี ทั้งจากเด็กนักเรียน ครู และผู้ปกครองในปี 2553  นี้   กรมสรรพากร จึงได้ขยายขอบเขตโครงการเพิ่มขึ้นจากปีที่ผ่านมา โดยจะทำกิจกรรมเพื่อส่งเสริมค่านิยมที่ดีให้กับเด็กนักเรียนในระดับชั้นประถมศึกษาปีที่ 1 – 6 จำนวนรวมทั้งสิ้นกว่า 4 ,000 คน  จาก 6 โรงเรียนในเขตกรุงเทพมหานคร และปริมณฑล
นายวินัย กล่าวว่า ผลการจัดเก็บรายได้ 9 เดือน ตั้งแต่เดือน ต.ค.2552 ถึง มิ.ย.2553 กรมสรรพากรจัดเก็บภาษีได้ 8.8 แสนล้านบาท สูงกว่าเป้าหมายแล้วประมาณ 8.5 หมื่นล้านบาท หรือประมาณ 10.8% สูงกว่าเมื่อเทียบกับช่วงเดียวกัน ปีก่อน 6.3% ซึ่งจัดเก็บได้ดีในภาษีเกือบทุกตัว อาทิ กลุ่มยานยนต์ ปิโตรเคมี เป็นต้น คาดว่าทั้งปีงบประมาณ 2553 จะจัดเก็บได้เกินกว่าเป้าหมายที่ตั้งไว้ 1.189 ล้านล้านบาท  ประมาณ 1 แสนล้านบาท